Document ID: 32014R1112

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1112/2014 ΤΗΣ ΕΠΙΤΡΟΠΉΣ
της 13ης Οκτωβρίου 2014
για τον καθορισμό κοινού μορφότυπου ανταλλαγής πληροφοριών για δείκτες μεγάλων κινδύνων από τους φορείς εκμετάλλευσης και τους ιδιοκτήτες υπεράκτιων εγκαταστάσεων πετρελαίου και φυσικού αερίου, καθώς και κοινού μορφότυπου δημοσίευσης των πληροφοριών για δείκτες μεγάλων κινδύνων από τα κράτη μέλη
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2013/30/ΕΕ του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για την ασφάλεια των υπεράκτιων εργασιών πετρελαίου και φυσικού αερίου, και την τροποποίηση της οδηγίας 2004/35/ΕΚ (1), και ιδίως το άρθρο 23 παράγραφος 2 και το άρθρο 24 παράγραφος 2,
Εκτιμώντας τα ακόλουθα:
(1)
Τα κράτη μέλη υποχρεούνται να διασφαλίζουν ότι οι φορείς εκμετάλλευσης και οι ιδιοκτήτες υπεράκτιων εγκαταστάσεων πετρελαίου και φυσικού αερίου παρέχουν στην αρμόδια αρχή τουλάχιστον τα δεδομένα για δείκτες μεγάλων κινδύνων, όπως ορίζονται στο παράρτημα IX της οδηγίας 2013/30/ΕΕ. Οι εν λόγω πληροφορίες θα πρέπει να επιτρέπουν στα κράτη μέλη να προειδοποιούν εγκαίρως για πιθανή επιδείνωση κρίσιμων για την ασφάλεια και το περιβάλλον προστατευτικών φραγμών, καθώς και να τους επιτρέπουν να αναλαμβάνουν προληπτική δράση, μεταξύ άλλων και υπό το φως των υποχρεώσεών τους σύμφωνα με την οδηγία 2008/56/ΕΚ του Ευρωπαϊκού Κοινοβουλίου και του Συμβουλίου (2) (οδηγία-πλαίσιο για τη θαλάσσια στρατηγική).
(2)
Οι πληροφορίες αυτές θα πρέπει να καταδεικνύουν επίσης τη συνολική αποτελεσματικότητα των μέτρων και των ελέγχων που εφαρμόζονται από μεμονωμένους φορείς εκμετάλλευσης και ιδιοκτήτες, και από τον κλάδο συνολικά, για την πρόληψη σοβαρών ατυχημάτων και για την ελαχιστοποίηση των κινδύνων για το περιβάλλον. Επιπλέον, οι πληροφορίες και τα στοιχεία που παρέχονται θα πρέπει να καθιστούν εφικτή τη σύγκριση της δράσης των φορέων εκμετάλλευσης και των ιδιοκτητών εντός του κράτους μέλους, καθώς και τη σύγκριση της δράσης του συνόλου του κλάδου μεταξύ κρατών μελών.
(3)
Η ανταλλαγή συγκρίσιμων δεδομένων μεταξύ των κρατών μελών καθίσταται δυσχερής και αναξιόπιστη λόγω της έλλειψης κοινού μορφότυπου αναφοράς δεδομένων σε όλα τα κράτη μέλη. Ο κοινός μορφότυπος για την υποβολή δεδομένων από τους φορείς εκμετάλλευσης και τους ιδιοκτήτες στα κράτη μέλη θα πρέπει να διασφαλίζει τη διαφάνεια των σχετικών με την ασφάλεια και το περιβάλλον επιδόσεων των φορέων εκμετάλλευσης και των ιδιοκτητών, να παρέχει συγκρίσιμες πληροφορίες από ολόκληρη την Ένωση σχετικά με την ασφάλεια των υπεράκτιων εργασιών πετρελαίου και φυσικού αερίου και να διευκολύνει τη διάδοση των διδαγμάτων που έχουν αποκομιστεί από σοβαρά ατυχήματα και παρ' ολίγον ατυχήματα.
(4)
Προκειμένου να ενισχυθεί η εμπιστοσύνη του κοινού στο κύρος και την ακεραιότητα των υπεράκτιων εργασιών πετρελαίου και φυσικού αερίου στην Ένωση, τα κράτη μέλη θα πρέπει να δημοσιεύουν περιοδικά τις πληροφορίες που αναφέρονται στο σημείο 2 του παραρτήματος IX της οδηγίας 2013/30/ΕΕ, σύμφωνα με το άρθρο 24 της οδηγίας 2013/30/ΕΕ. Η δημοσιοποίηση από τα κράτη μέλη πληροφοριών με κοινό μορφότυπο και κοινές λεπτομέρειες αναμένεται ότι θα διευκολύνει τη διασυνοριακή σύγκριση των δεδομένων.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της συμβουλευτικής επιτροπής για την ασφάλεια των υπεράκτιων εργασιών πετρελαίου και φυσικού αερίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο και πεδίο εφαρμογής
Ο παρών κανονισμός καθορίζει κοινούς μορφότυπους όσον αφορά:
α)
τις εκθέσεις των φορέων εκμετάλλευσης και των ιδιοκτητών υπεράκτιων εγκαταστάσεων πετρελαίου και φυσικού αερίου προς τις αρμόδιες αρχές των κρατών μελών σύμφωνα με το άρθρο 23 της οδηγίας 2013/30/ΕΕ·
β)
τη δημοσίευση πληροφοριών από τα κράτη μέλη σύμφωνα με το άρθρο 24 της οδηγίας 2013/30/ΕΕ.
Άρθρο 2
Ημερομηνίες αναφοράς και υποβολής εκθέσεων
1. Οι φορείς εκμετάλλευσης και οι ιδιοκτήτες υπεράκτιων εγκαταστάσεων πετρελαίου και φυσικού αερίου υποβάλλουν την έκθεση που αναφέρεται στο άρθρο 1 στοιχείο α) εντός 10 εργάσιμων ημερών από το συμβάν.
2. Η περίοδος αναφοράς για τις πληροφορίες που αναφέρονται στο άρθρο 1 στοιχείο β) ορίζεται για κάθε έτος από την 1η Ιανουαρίου έως την 31η Δεκεμβρίου, αρχής γενομένης από το ημερολογιακό έτος 2016. Ο κοινός μορφότυπος δημοσίευσης χρησιμοποιείται για τη δημοσίευση των πληροφοριών που απαιτούνται από το άρθρο 24 της οδηγίας 2013/30/ΕΕ στον δικτυακό τόπο της αρμόδιας αρχής, το αργότερο μέχρι την 1η Ιουνίου του έτους που έπεται της περιόδου αναφοράς.
3. Τα υποδείγματα που παρατίθενται στα παραρτήματα I και II χρησιμοποιούνται για τις εκθέσεις και τις δημοσιεύσεις που αναφέρονται στα στοιχεία α) και β) του άρθρου 1, αντίστοιχα.
Άρθρο 3
Λεπτομέρειες των προς ανταλλαγή πληροφοριών
Στο παράρτημα I καθορίζονται οι λεπτομέρειες των πληροφοριών που ανταλλάσσονται σύμφωνα με το σημείο 2 του παραρτήματος IX της οδηγίας 2013/30/ΕΕ.
Άρθρο 4
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Οκτωβρίου 2014.

Labels: 12
1
14
20